Ses atletiek-direksielede geskors | Maroela Media
James Evans, die president van ASA, het Woensdag in 'n verklaring gesê hulle is geskors tot uitspraak gelewer is van 'n tugverhoor teen die lede.
Hendrick Ramaala, ASA se adjunk-president, 'n voormalige elite marathonatleet, Shireen Noble, Esther Malema, Pieter Lourens, James Moloi en Qwadiso Ntathu staar 'n dissiplinêre verhoor in die gesig.
Evans het verlede week 'n dringende interdik in die Pretoriase hooggeregshof bekom om die ASA-direksielede te verhoed om verdere pogings uit te voer om hom uit sy amp te verwyder. Dit volg nadat sommige direksielede 'n mosie van wantroue teen hom gestel het. Evans het aangevoer dat die lede nie die regte prosedures gevolg het nie.
"Sekere direksielede het voortgegaan met hul ongrondwetlike gedrag, wat uiteindelik die hofbevel oortree het," het Evans gesê. "Die betrokke lede het belangrike besluite geneem sonder om dit na ander raadslede te verwys, soos verwag word deur die organisasie se beleid en prosedures."
Tubby Reddy, die bestuurshoof van die Sport en Olimpiese-beheerliggaam Saskok, sê die saak sal Vrydag op 'n raadsvergadering van Saskok bespreek word. Reddy sê Evans het nie die korrekte prosedures gevolg toe hy die lede geskors het nie.